**Leighton Marissa Meester** (s. 9. huhtikuuta 1986 Fort Worth, Texas, Yhdysvallat) on yhdysvaltalainen näyttelijä, laulaja-lauluntekijä ja malli. Hänen tunnetuin roolinsa on vilpillinen seurapiirityttö Blair Waldorf televisiosarjassa *Gossip Girl* (2007–2012).

Meester on näytellyt myös elokuvissa kuten *The Roommate*, *The Oranges* ja *Monte Carlo*, jotka kaikki ilmestyivät vuonna 2011. Vuonna 2014 hän teki Broadway-debyyttinsä näytelmässä *Hiiriä ja ihmisiä*.

Näyttelemisen lisäksi Meester on julkaissut musiikkia. Vuonna 2009 hän oli mukana Cobra Starshipin kappaleella "Good Girls Go Bad", joka pääsi Billboard Hot 100 -listan kärkikymmenikköön. Samana vuonna Meester julkaisi debyyttisinglensä "Somebody to Love" Universal Republicin kautta. Hän julkaisi myös omakustanteisen debyyttialbuminsa *Heartstrings* vuonna 2014.

Vaatevalmistaja Reebok valitsi Meesterin uuden jalkinemalliston keulakuvaksi maaliskuussa 2009. Hän on tehnyt mallintöitä myös muotivalmistajille kuten Jimmy Choo, Naf Naf ja Vera Wang sekä tuotemerkeille Sunsilk, Herbal Essences ja Biotherm.

Varhaisvaiheet
--------------

Leighton Meester syntyi liittovaltion vankilan sairaalassa Fort Worthissa, Texasissa. Hänen isänsä on Douglas Jay Meester ja äiti Constance Lynn Haas, joka oli vankilassa osallistuttuaan Jamaikalta Yhdysvaltoihin huumeita vieneeseen salakuljetusrenkaaseen. Hän sai hoitaa tytärtään kolme kuukautta ennen kuin palasi vankilaan suorittamaan loput rangaistuksestaan. Meesterillä on isoveli Douglas Logan (s. 1983) ja pikkuveli Alexander (s. 1994). Meester on sanonut vanhempiensa antaneen hänelle normaalin kasvatuksen. Heidän rikollisesta taustastaan huolimatta he ovat hyviä ihmisiä, mikä on puolestaan tehnyt Meesteristä avoimemman ja suvaitsevaisemman.

Meester kasvoi Marco Islandilla Floridassa, jossa hän osallistui kirkon kuoroon ja näytelmiin paikallisessa leikkikerhossa. Hänen vanhempansa erosivat vuonna 1992. Meester muutti kymmenvuotiaana New Yorkiin äitinsä kanssa. Hän kävi Professional Children’s School -koulua ja pääsi Wilhelmina Models-mallitoimiston listoille. Hänen ensimmäinen mallintyönsä oli Ralph Laurenin mainoskampanjassa. Lisäksi hän työskenteli entisen valokuvaaja Sofia Coppolan kanssa. Meester esiintyi myös Tamagotchin ja Clearasilin mainoksissa sekä Limited Toon mallina yhdessä Amanda Seyfriedin kanssa.

Televisiossa Meester debytoi vuonna 1999 *Kova laki* -sarjan jaksossa, jossa hän näytteli murhatun ystävää. Hän muutti 14-vuotiaana Los Angelesiin etsimään vakinaisempia rooleja. Hän kävi Hollywood High Schoolia ja Beverly Hills High Schoolia. Sen jälkeen hän siirtyi pieneen yksityiskouluun Havaijille ja valmistui vuoden tavallista aikaisemmin.

Näyttelijän ura
---------------

Meester alkoi Los Angelesiin muuton jälkeen saada yhä enemmän rooleja paitsi televisiosta, myös elokuvista. Ensimmäisen suuren roolinsa hän teki elokuvassa *Hirttäjän kirous* vuonna 2001. Tämän lisäksi hän näytteli sivurooleja muun muassa sarjoissa *Teinitytön kasvatusopas*, *Seitsemäs taivas*, *Veronica Mars* ja *24*. Vuonna 2005 Meester kiinnitettiin vakituiseen rooliin lyhytikäiseksi jääneessä televisiosarjassa *Surface*. Hän näytteli myös *Housen* kahdessa jaksossa tohtori Houseen ihastunutta nuorta tyttöä. Meester näytteli pääosaa vuonna 2007 ilmestyneessä kauhuelokuvassa *Drive-Thru*. 

Vuonna 2007 Meester sai pääroolin The CW-kanavan draamasarjasta *Gossip Girl*, joka perustuu Cecily von Ziegesarin samannimiseen kirjasarjaan. Sarjassa seurataan New Yorkin Upper East Siden eliittinuorison skandaalintäyteistä elämää. Sarjasta tuli välitön menestys; näyttelijöistä Meesterin roolisuoritus sai parhaat arvostelut, ja sitä pidettiin hänen läpimurtoroolinaan. Hänen näyttelemänsä hemmoteltu yläluokan tyttö Blair Waldorf oli koko sarjan kehutuin hahmo, ja myös tämän käyttämät asut saivat huomiota. *Gossip Girlin* ohessa Meester teki sivuosia elokuvissa, kuten *Date Night* (2010) ja *Kaukorakkautta* (2010). Suuremman roolin hän sai draamaelokuvasta *Country Strong*, jossa näyttelivät myös Gwyneth Paltrow ja Garrett Hedlund. Arvostelijat kehuivat Meesterin suoritusta.

Vuonna 2011 Meester näytteli kaikkiaan kolmessa elokuvassa. Rikostrillerissä *The Roommate* hänen roolinsa oli pakkomielteinen ja bipolaarinen Rebecca. Itse elokuva sai huonot arvostelut, mutta Meesterin roolisuoritus sai kehuja. Samana vuonna ilmestyneessä *Monte Carlo* -elokuvassa Meester näytteli Selena Gomezin esittämän päähenkilön siskoa. Erään arvostelijan mielestä hän pystyi varastamaan show’n pääosien näyttelijöiltä. Lisäksi Meester näytteli indie-elokuvassa *The Oranges* yhdessä Hugh Laurien ja Adam Brodyn kanssa. Hänen suorituksensa sai jälleen positiiviset arviot, ja mm. *San Francisco Chronicle* kirjoitti: "hän [Meester] onnistuu sisällyttämään 24-vuotiaaseen naiseen kaiken houkuttelevan ja hälyttävän."

Laulajan ura
------------

Vuonna 2009 Meester allekirjoitti levytyssopimuksen Universal Republicin kanssa. Tulevalta albumilta vuosi julkisuuteen kappale "Body Control", joka sai fanien keskuudessa hyvän vastaanoton. Meesterin ensimmäinen single "Somebody to Love" (ft. Robin Thicke) soi radiossa ensimmäisen kerran lokakuussa 2009.

Meester laulaa Cobra Starshipin kappaleessa "Good Girls Go Bad", joka on yhtyeen ensimmäinen single albumilta *Hot Mess* (2009). Hän on myös nauhoittanut joululaulun "Christmas" levylle *A Very Special Christmas vol.7* vuonna 2009.

Lokakuussa 2014 Meester julkaisi *Heartstrings* -albumin.

Yksityiselämä
-------------

Meesterin äiti Constance haastoi hänet oikeuteen vuonna 2011. Taustalla oli väite, jonka mukaan hänen äitinsä olisi kavaltanut omaan käyttöönsä rahat, jotka Meester oli lähettänyt veljensä Alexanderin sairaalakuluja varten. Äiti nosti kanteen pahoinpitelystään. Hän väitti Leightonin lyöneen häntä pullolla päähän rajun riidan päätteeksi joulukuussa 2010.

Meester seurusteli näyttelijä Sebastian Stanin kanssa 2008–2010. *Gossip Girlin* päätyttyä vuonna 2012 hän muutti New Yorkista takaisin Los Angelesiin. Marraskuussa 2013 hän kihlautui näyttelijä Adam Brodyn kanssa. Pari oli tavannut kolme vuotta aiemmin kuvatessaan yhdessä *The Oranges* -elokuvaa. Meester ja Brody avioituivat yksityisessä seremoniassa helmikuussa 2014. Pariskunnan esikoistytär Arlo Day syntyi elokuussa 2015 ja poika 2020.

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 2003 | *Hirttäjän kirous* | *Hangman's Curse* | Elisha Springfield |
| 2006 | *Flourish* | *Flourish* | Lucy Covner |
| 2007 | *Drive-Thru* | *Drive-Thru* | Mackenzie Carpenter |
| *Remember the Daze* | *Remember the Daze* | Tori |
| *The Haunting of Sorority Row* | *The Haunting of Sorority Row* | Samantha Willows |
| 2008 | *Killer Movie* | *Killer Movie* | Jaynie Hansen |
| 2010 | *Date Night* | *Date Night* | Katy |
| *Kaukorakkautta* | *Going the Distance* | Amy |
| *Country Strong* | *Country Strong* | Chiles Stanton |
| 2011 | *The Roommate* | *The Roommate* | Rebecca Evans |
| *Monte Carlo* | *Monte Carlo* | Mary Margaret "Meg" Kelly |
| *The Oranges* | *The Oranges* | Nina Ostroff |
| 2012 | *That's My Boy* | *That's My Boy* | Jamie Martin |
| 2014 | *Life Partners* | *Life Partners* | Sasha Weiss |
| *By the Gun* | *By the Gun* | Ali Matazano |
| *The Judge* | *The Judge* | Carla Powell |
| *Like Sunday, Like Rain* | *Like Sunday, Like Rain* | Eleanor Logan |
| 2019 | *Brothers in Arms* | *Semper Fi* | Clara |
| 2022 | *The Weekend Away* | *The Weekend Away* | Beth |
| *Isäni on lohikäärme* | *My Father’s Dragon* | Sasha-tiikeri (äänirooli) |
|

| Televisio |
| --- |
| Vuosi | Suomenkielinen nimi | Alkuperäinen nimi | Rooli | Jaksot |
| 1999 | *Kova laki* | *Law & Order* | Alyssa Turner | "Disciple" |
| 2001 | *Käytäväpeliä* | *Boston Public* | Sarah Breen | "Chapter Twenty-Eight" |
| 2002 | *Vielä kerran* | *Once and Again* | Amanda | "Gardenia" |
| *Family Affair* | *Family Affair* | Irene | "No Small Parts" |
| 2003 | *Tarzan* | *Tarzan* | Nicki Porter | 
5 jaksoa
"Pilot""Secrets and Lies""Wages of Sin""Rules of Engagement""Emotional Rescue"
 |
| 2004 | *Yli synkän virran* | *Crossing Jordan* | Marie Strand | "Missing Pieces" |
| *Seitsemäs taivas* | *7th Heaven* | Kendall | 
2 jaksoa
"Little White Lies: Part 1""Little White Lies: Part 2"
 |
| *Aloha Havaiji* | *North Shore* | Veronica Farrell | pilottijakso |
| 2004, 2008 | *Entourage* | *Entourage* | Justine Chapin | 
3 jaksoa
"The Review""Date Night""Unlike a Virgin"
 |
| 2005 | *24* | *24* | Debbie Pendleton | 4 jaksoa |
| *Veronica Mars* | *Veronica Mars* | Carrie Bishop | 
2 jaksoa
"Mars vs. Mars""A Trip to the Dentist"
 |
| *Teinitytön kasvatusopas* | *8 Simple Rules* | Nikki Alcott | "The After Party" |
| 2005–2006 | *Surface* | *Surface* | Savannah Barnett | 12 jaksoa |
| 2006 | *Hirviöallergiaa* | *Monster Allergy* | Poppy (ääni) | "House of Monsters" |
| *Num3rot* | *Numbers* | Karen Camden | "Dark Matter" |
| *House* | *House M.D.* | Ali Johnson | 
2 jaksoa
"Informed Consent""Lines in the Sand"
 |
| 2007 | *C.S.I. Miami* | *CSI: Miami* | Heather Crowley | "Broken Home" |
| *Shark* | *Shark* | Megan | 
3 jaksoa
"Blind Trust""Trial by Fire""Porn Free"
 |
| 2007–2012 | *Gossip Girl* | *Gossip Girl* | Blair Waldorf | 121 jaksoa |
| 2017 | *Making History* | *Making History* | Deborah Revere | 9 jaksoa |
| 2018 | *The Last Man on Earth* | *The Last Man on Earth* | Zoe | "Karl" |
| 2018–2020 | *Single Parents* | *Single Parents* | Angie D’Amato | 45 jaksoa |
| 2019, 2022 | *The Orville* | *The Orville* | Laura Huggins | 
2 jaksoa
"Lasting Impressions""Twice in a Lifetime"
 |
| 2022– | *How I Met Your Father* | *How I Met Your Father* | Meredith |  |

| Teatteri |
| --- |
| Vuosi | Suomenkielinen nimi | Alkuperäinen nimi | Rooli | Esityspaikka |
| 2014 | *Hiiriä ja ihmisiä* | *Of Mice and Men* | Curleyn vaimo | Longacre Theatre |

Lähteet
-------

1. ↑  Leighton Meester. Ethnic celebs. Viitattu 23.3.2016.
2. ↑  Gossip Girlin emäjuonittelija Reebokin keulakuvaksi *Markkinointi & Mainonta*.  24.3.2009. Viitattu 24.3.2009.
3. ↑  "'Gossip Girl' Leighton Meester Born in Jail" *Fox News*.  26.9.2008. Viitattu 16.9.2018. (englanniksi)
4. ↑  Bartolomeo, Joey: Leighton Meester Likes Her Men 'Dark and Bad' *People.com*.  28.1.2009.  (englanniksi)
5. ↑  LaSalle, Mick: The Oranges' review: Unexpected *San Francisco Chronicle*.  4.10.2012. Viitattu 5.6.2017. (englanniksi)
6. ↑  Gossip Girl -tähdellä raju oikeustaistelu äitinsä kanssa *Iltalehti*.  27.7.2011. iltalehti.fi. Viitattu 16.9.2018.
7. ↑  "Leighton Meester, Adam Brody Married in Secret Wedding!" *US Weekly*.  18.2.2014. Viitattu 22.1.2017. (englanniksi)
8. ↑  Leon, Anya; Jordan Julie: "Adam Brody and Leighton Meester Welcome Daughter Arlo Day" *People*.  24.9.2015.  Arkistoitu 13.7.2017. Viitattu 22.1.2017.
9. ↑  Näyttelijäpari Leighton Meester ja Adam Brody saivat lapsen: "Hän on aivan unelma" *Iltalehti*.  11.9.2020. Viitattu 10.5.2023.

Aiheesta muualla
----------------

* Kuvia tai muita tiedostoja aiheesta **Leighton Meester** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Yhdysvallat
* Tšekki
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Elonet

 |
|  |
| Muut | 
* Europeana
* IdRef

 |

 |